ועדת הפנים ואיכות הסביבה, כנסת 16, פרוטוקול מספר 81, 2003-11-03 11:00

יורי שטרן: אנחנו תכננו את הישיבה הזאת מבלי לדעת שהשבוע יחלו דיוני התקציב וזה קצת משבש את המהלכים.

יורי שטרן: עוד מעט אני אצטרך לעזוב לפגישה של ראשי סיעות הקואליציה עם שר האוצר.

יורי שטרן: זה שבוע לחוץ מאוד ואני מניח שאנחנו לא נמצה את הדיון הזה בישיבה אחת.

יורי שטרן: אני מודה לשר שנענה לבקשה להשתתף בישיבה.

יורי שטרן: הנושא הוא לא חדש, הוועדה הזאת דנה בו פעמים רבות והתייחסו אליו בוועדות אחרות בכנסת, וגם לא מעט במליאה.

יורי שטרן: אני לא יודע אם יש דוגמאות מהעולם המתועש, ואולי השר לשעבר לאנרגיה מר משה שחל ישכיל אותנו בנושא הזה.

יורי שטרן: אני לא יודע אם במקומות אחרים יש עדיין פגמים כאלה כמו אתר אחסון גז במרכז הישוב, במקום הכי מאוכלס והכי צפוף מבחינת אוכלוסין, במקום הכי רגיש מבחינה בטחונית והכי פגיע מבחינה אקולוגית.

יורי שטרן: האם יש בכלל משהו דומה לזה בארצות בעולם המערבי שאנחנו שייכים לו, או בוודאי רוצים להיות חלק ממנו, ואני מניח שאנחנו חלק ממנו על אף כל הבעיות שיש לנו?

יורי שטרן: עצם העובדה שהמדינה, גם אחרי שהיא קיבלה החלטות והקימה לא מעט ועדות, לא מסוגלת לבצע איזה מהלך שיגן על מרכזי האוכלוסין, על הרזרבות של המדינה בתחום הדלק, לדעתי זה מבייש מאוד את כולנו.

יורי שטרן: אנחנו ביקשנו לזמן את הישיבה הזאת בעקבות אחד המפנים במדיניות המשרד, כשלאחר שכבר היתה החלטה על פינוי האתר שמענו שבמקום לפנות אותו רוצים להטמין בו את המכלים.

יורי שטרן: יש פה עוד תנודה בעמדות הממסד.

יצחק הרצוג: אתה מבין שעוד לא נגמרו הבחירות ברמת השרון, יש שם סיבוב שני.

יצחק הרצוג: אחרי הבחירות הם יוכלו לדבר חופשי, גם השר.

יצחק הרצוג: הוא שינה את עמדתו כל יומיים בגלל מה שקורה בבחירות.

יורי שטרן: אני מניח שיש גיבוי מקצועי כלשהו לכל התפניות האלה בעמדות המשרד.

יורי שטרן: את זה רצינו ללמוד ולגבש עמדה.

יורי שטרן: אני מקווה שעמדתנו תשפיע בסופו של דבר על קבלת ההחלטות, כאשר השאיפה שלנו היא לא לראות יותר את המתקן הזה באתר הנוכחי שלו ולהפסיק לסכן את חיי כמחצית התושבים בארץ.

יורי שטרן: אני לא חושב שצריך להרחיב בתיאורים כדי להביע את ההרגשות שלנו בנדון.

יורי שטרן: אני אעביר את ניהול הישיבה לידידי חבר הכנסת אהוד יתום.

יורי שטרן: אנחנו נתחיל לשמוע את עמדת אנשי משרד התשתיות הלאומיות, גם טרם הגיע השר.

יורי שטרן: כאשר השר יגיע הוא יצטרף לדיון.

יורי שטרן: מי ידבר בשם משרד התשתיות הלאומיות?

יואל הדר: אני היועץ המשפטי של המשרד.

יורי שטרן: נכון שיש הרבה היבטים משפטיים בעניין הזה.

יורי שטרן: כאשר השר אביגדור ליברמן היה שר התשתיות הלאומיות הדגשנו למשל לא מעט את ההיבט הנדל"ני של המקום שאמור לפצות על כל העלויות של העברת המתקן.

יורי שטרן: אבל כעת הסוגייה, בעיני לפחות, היא קודם כול סוגייה מקצועית ולא משפטית.

יורי שטרן: זאת אומרת, מה נכון לעשות עם המתקן.

יורי שטרן: לכן, מבלי לשלול ממך את זכות הדיבור, אני שואל האם לא הגיע נציג מקצועי של משרד התשתיות הלאומיות לדבר על הגישה המקצועית בנושא הסכנות והאפשרויות לפינוי האתר הזה?

יואל הדר: אני חושב שגורמים מקצועיים של המשרד לא נמצאים כאן מאחר שסברנו שהשר שלנו יוכל להציג בפניכם את כל היריעה.

יואל הדר: הוצגה לפניו כל קשת הדיעות וחוות דעת מקצועיות בעניין הזה והוא קיבל את החלטתו על סמך הנתונים המקצועיים ולא על סמך נתוני הרגש האישי שלו.

יורי שטרן: אני מעריך את זה אבל השר הוא שר חדש.

יורי שטרן: למיטב ידיעתי במקצועו הוא לא איש הענף הזה אלא גם הוא משפטן.

יורי שטרן: לכן קצת מוזר לי שאתם מיוצגים בצורה כזאת.

יורי שטרן: אדוני השר, בוקר טוב וברוך הבא.

יורי שטרן: הודיתי לך על שנענית לפנייה.

יורי שטרן: שאלתי מדוע השתנו כמה פעמים החלטות המשרד וגישת המוסדות.

יורי שטרן: חשבתי שנשמע קודם כול איזה איש מקצוע ממשרדך אבל אמר היועץ המשפטי של המשרד שאתה תציג את התיזה המקצועית.

יורי שטרן: אני מתנצל שאני צריך לעזוב כי יש לנו פגישה של ראשי סיעות עם שר האוצר שאני חייב להיות בה.

יורי שטרן: ביקשתי מחבר הכנסת אהוד יתום להחליף אותי כיושב-ראש.

יוסף יצחק פריצקי: אני מבקש, אם אפשר, להקרין בפניכם שני שקפים.

יוסף יצחק פריצקי: אני חושב שהם ידברו בעד עצמם ואז נתחיל להבין במה מדובר.

יוסף יצחק פריצקי: זה המצב הקיים היום בשטח.

יוסף יצחק פריצקי: זה רדיוס הפגיעה הקיים היום ממכלי הגז, רדיוס של 500 מטר, עם אוכלוסיה שנפגעת ישירות, כיוון שהמכלים לא מוטמנים.

יוסף יצחק פריצקי: למטה זאת רמת אביב, שם מקום מגוריו של חבר הכנסת בריזון ושלי.

יוסף יצחק פריצקי: רמת אביב מחוץ למעגל בכל מקרה.

יוסף יצחק פריצקי: מי שנמצא היום במעגל זה הבתים של רמת השרון הנושקים לכביש 5.

גבי גולן: זה לא בתים, זה בסיס צבאי.

יוסף יצחק פריצקי: אני מדבר על מה שנמצא כאן בצד.

יוסף יצחק פריצקי: זה המצב הקיים היום.

יוסף יצחק פריצקי: אם חלילה וחס יהיה פיגוע ישיר במכלי הגז – דלק אין שם כבר מזמן – יימצאו בטווח סכנה הבתים של רמת השרון הנושקים לכביש 5.

יוסף יצחק פריצקי: אם אנחנו נבצע הטמנה, הטמנה עילית, כלומר חצי וחצי, טווח הפגיעה הוא 300 מטר ואז שום שכונת מגורים אינה נמצאת בשום סכנה שהיא, וגם הצומת נעלמת משם.

יוסף יצחק פריצקי: אני רוצה לחזור ולהדגיש, אנחנו מדברים על פגיעה ישירה במכלים.

יצחק הרצוג: באיזה עומק ההטמנה?

יוסף יצחק פריצקי: זאת הטמנה עילית, כלומר לא הכול מוטמן.

יוסף יצחק פריצקי: המכלים מוטמנים בחלקם ויש קירוי מלמעלה.

חמי דורון: זאת סוללה עם קירוי.

יוסף יצחק פריצקי: המשרד שאני עומד בראשו מנסה כבר שנים לעשות את זה אך מועצת רמת השרון, שהאתר היה בתחומה, סירבה עד היום להוציא היתרי בנייה מתוך טענה שעדיף שהשעון יתקתק ואז ייצאו המכלים מאשר שהם יוטמנו.

יוסף יצחק פריצקי: אני לא מצליח להבין את החשבון הציני של מי שהיה ראש מועצת רמת השרון, מר גבי פראן.

יוסף יצחק פריצקי: כפעולה ראשונה הוחלט לעשות הכול כדי להטמין את המכלים האלה במהירות האפשרית.

יוסף יצחק פריצקי: עכשיו אנחנו מחפשים אתר חלופי.

יוסף יצחק פריצקי: נכון שיש פסיקה של בית-המשפט – אגב, המדינה לא צד לה, הפסיקה הזאת היא בין חברות הגז השותפות בפי גלילות לבין מועצת רמת השרון – שיש למצוא אתר חלופי למכלי הגז עד אמצע 2004.

יוסף יצחק פריצקי: טוב ויפה, אבל יש רק בעיה אחת – אין, אין אתר בהישג-יד.

יוסף יצחק פריצקי: אפשר להעביר את זה ללב הנגב ולבנות צנרת אדירה של גז.

יוסף יצחק פריצקי: עלו כמה וכמה רעיונות שאנחנו בודקים אותם.

יוסף יצחק פריצקי: אין לנו אהבה גדולה למקום הזה, עליכם להבין, אנחנו לא התאהבנו בעובדה שבפי גלילות יהיו מכלי גז, זה לא דבר שאנחנו מתפללים אליו שלוש פעמים ביום.

יוסף יצחק פריצקי: אנחנו נשמח לפנות את זה למקום אחר.

יוסף יצחק פריצקי: הבעיה היא שעד עכשיו לא נמצא מקום אחר.

יוסף יצחק פריצקי: היה בזמנו רעיון להעביר את חוות הגז לשפד"ן.

יוסף יצחק פריצקי: חבר הכנסת חמי דורון מראשון-לציון "תמך" מאוד בעניין הזה.

יוסף יצחק פריצקי: תושבי ראשון-לציון כולם היו "מאוד" בעד ....

חמי דורון: אם זה יתפוצץ בשפד"ן זה גם יטיס שפכים ברדיוס של 10 קילומטרים.

יוסף יצחק פריצקי: אנחנו נעשה כל מאמץ לחפש מקום חלופי אבל בינתיים צריך להטמין את המכלים האלה.

יוסף יצחק פריצקי: השקפים האלה מדברים בעד עצמם, אני חושב שיותר אין מה להוסיף.

אהוד יתום: אדוני השר, אני מבין שתושבים בלבוש אזרחי סביר להניח שלא יפגעו.

אהוד יתום: ומה עם תושבינו הרבים בלבוש צבאי?

אהוד יתום: יש שם שתי מערכות צבאיות, אחת ביטחונית והשנייה צבאית, שמאכלסות אלפי חיילים יום-יום, שעה-שעה, יום ולילה.

יוסף יצחק פריצקי: הבן שלי ביניהם.

אהוד יתום: וגם הבן שלי ביניהם.

אהוד יתום: אני מבין שההחלטה היא ללכת לאתר חלופי שעדיין אינו בנמצא, ובינתיים ההחלטה היא להטמין.

אהוד יתום: האם ניתן להטמין יותר כדי שגם הנזקים שמאיימים על לובשי המדים יהיו קטנים יותר?

יוסף יצחק פריצקי: המחנה הוא בחוץ, פרט ל-2-3 מתקנים שלא נרחיב עליהם את הדיבור.

יוסף יצחק פריצקי: נכון שחלק נמצא בסכנה.

יוסף יצחק פריצקי: האם ניתן להטמין עוד יותר?

יוסף יצחק פריצקי: התשובה היא כן.

אהוד יתום: להטמין עוד יותר כדי לצמצם את הנזק, כדי שגם הם יהיו מחוץ לתחום.

אהוד יתום: אני מבין שההחלטה היא אכן למצוא אתר חלופי ואתם עושים מאמץ בכיוון זה.

יוסף יצחק פריצקי: זה שאלה קלאסית של עלות-תועלת, שאלה שפתוחה לדיון.

יוסף יצחק פריצקי: אתה שואל אותי מה הייתי רוצה לעשות?

יוסף יצחק פריצקי: באופן אישי הייתי רוצה להטמין את המכלים עמוק באדמה ולהפוך את כל האזור הזה לפארק.

יוסף יצחק פריצקי: אבל אנחנו לא נעמוד בהוצאה גם של חפירה לעומק אדיר וגם של החלפת המכלים במכלים אחרים, שהיא הוצאה כספית עצומה, וגם בהוצאה של פינוים משם.

יוסף יצחק פריצקי: בינתיים אין החלטת ממשלה ויש לחץ.

יוסף יצחק פריצקי: אם תהיה החלטת ממשלה, או אם הוועדה המכובדת הזאת תקרא לממשלה להשאיר את הכול בפי גלילות כפי שהוא ורק להטמין את המכלים עמוק ככל האפשר באדמה ולעשות שם פארק, האמינו לי שאני אשמח, אבל עיקרו של דבר יש כאן מחירים של עלות-תועלת.

יוסף יצחק פריצקי: בסופו של דבר אני צריך לפנות את האתר כי כך נקבע בהחלטת בממשלה, וזו קרקע שיש לה ערך כלכלי גבוה מאוד היום.

יוסף יצחק פריצקי: אני אומר לך מה הייתי רוצה אבל אני כבול להחלטות הממשלה.

יוסף יצחק פריצקי: אני לא יכול להשקיע כל-כך הרבה כסף.

יוסף יצחק פריצקי: אז אני צריך להחליף את המכלים האלה כי מכלים מוטמנים הם אחרים, בעובי אחר.

יוסף יצחק פריצקי: זה פרויקט שעלותו גבוהה מאוד ושאני זורק אותו בעוד שנה-שנתיים.

אבי פרל: למה חברות הגז לא יכולות לעשות את זה?

אהוד יתום: נעשה כאן דיון מסודר.

אהוד יתום: כולם יקבלו את זכות הדיבור עד אשר ייצא עשן לבן כי אני מכבד מאוד את כל מי שהגיע ואני מודה לו.

אהוד יתום: אני מקווה שלשר יהיה זמן.

אהוד יתום: אני מבקש רק דבר אחד, שהדוברים ינסו לתמצת את דבריהם, גם בשאלות שהם רוצים לשאול וגם בעמדות שהם רוצים להביע.

אהוד יתום: לאחר מכן נשתדל לסכם ולצאת עם איזה מסר כללי כהחלטת הוועדה.

אהוד יתום: אני מבקש שכל מי שידבר יציג את עצמו.

אהוד יתום: השר לשעבר מר משה שחל הוא ראשון הדוברים.

משה שחל: אדוני היושב-ראש, כבוד השר, חברי הוועדה, אני מייצג את חברת פי גלילות, שהיא חברה ש-50% מהמניות שלה נמצאות בידי המדינה באמצעות תשתיות נפט, ו-50% הנותרים נמצאים בידי שלוש חברות הדלק הוותיקות: פז, דלק וסונול.

משה שחל: לחברת פי גלילות יש הסכם חכירה עד שנת 2057 על שטח של 167 דונם שהוא קרקע הנמצאת במתחם שראיתם אותו.

משה שחל: אם מדובר על מעגלים, הדלק איננו, לא היה וגם לא הווה כשלעצמו סיכון בטיחותי.

משה שחל: הוא ללא ספק נמצא מחוץ לתחום הסיכון לאזורי המגורים בכל תנאי ובכל מקרה גם היום.

משה שחל: אף על פי כן, אדוני השר, אני חייב לומר דבר אחד כי קצת הצליחו לבלבל אותי.

משה שחל: החלטות הממשלה הקיימות עד היום, שהן בנות תוקף, מדברות על הצורך להוציא את הגז מהמתחם באופן חד-משמעי.

משה שחל: החלטת הממשלה הראשונה (החלטה מספר 627) התקבלה ב-1993 והתייחסה רק לגז ולא לדלק.

משה שחל: היא דיברה על העתקת מסופי הגז: "ועדת השרים רושמת בפניה הודעת מנהל מינהל הדלק והודעת נציגות משרד הפנים כי הוחל בהליכים לקראת בדיקת התכנון של מציאת אתרים חלופיים למסופי הגז הממוקמים בפי גלילות, וכי הפתרון המסתמן, בכפוף לבדיקות מקצועיות, הוא העתקת מסופי הגז לאתר אחר במרכז הארץ תוך הטמנתם מתחת לפני הקרקע".

משה שחל: החלטת ממשלה שנייה נתקבלה ב-1996 ואמרה כי "צריך להכיר בצורך החיוני והדחוף בפינוי אתר פי גלילות ולהסמיך את מינהל מקרקעי ישראל להכין תכנית בניין ערים".

משה שחל: במקביל להחלטות האלה, ממשלת ישראל החליטה שהיא הולכת לתכנן את האתר כולו.

משה שחל: מדובר על שטח של 1,500 דונם.

משה שחל: מעבר למעגלים שהשר הציג בתרשים, ועדות התכנון רואות שני מעגלים שאינם ניתנים לתכנון לבנייה למגורים, שאינם ניתנים לתכנון לבנייה לתעשייה ואינם ניתנים לתכנון לבנייה למשרדים.

משה שחל: המעגל הראשון הוא 1,500 דונם מסביב, שזה נקרא מתחם פי גלילות.

משה שחל: יש מעגל שני שמגיע אפילו עד למגרש הטניס ברמת-גן ועד לחוף התכלת בצד השני של הרצליה.

משה שחל: אגב, אני צריך להגיד, רוב המקרקעין האלה הם בבעלות מדינת ישראל.

משה שחל: משרד התשתיות הלאומיות וממשלת ישראל היו מעוניינים בפינוי מתוך שלושה מניעים: 1) הגז מהווה סיכון בטיחותי; 2) הגז והדלק ביחד מהווים בעיה רצינית מאוד; 3) בשל הימצאות של גז ודלק במקום יש בזבוז בקרקע היקרה ביותר במדינת ישראל.

משה שחל: על הבסיס הזה מינו את מר יגאל כהן-אורגד כראש פרויקט, ואת פרופ' מזור כמתכנן התכנית.

משה שחל: הוגשה תכנית שנמצאת כבר בהפקדה שמדברת על תכנון האתר הזה למגורים, בנייה למשרדים ולתעסוקה, עם תחנת רכבת.

משה שחל: אגב, אדוני השר, בתכנית הזאת יש גם פארק ובריכה גדולה.

משה שחל: בעניין הזה קרו כמה דברים במקביל.

משה שחל: לפני שנתיים הגישה המועצה המקומית רמת השרון בקשה לסגור את האתר בשל אי רישוי עסקים ואכן הוצא צו מנהלי לסגירה לאלתר ושני המתחמים, גם הגז וגם הדלק, נסגרו.

משה שחל: בדיונים בבית-המשפט הגיעו הצדדים – חברות הגז (שאני לא מייצג אותן), חברת פי גלילות ונציגות של מועצת רמת השרון – להחלטה בהסכמה לסגור את האתר מבחינת ניפוק גז ודלק ביוני 2004.

משה שחל: פסק-הדין הזה קיים והוא מחייב את החברות, ועל-פיו פעלנו.

משה שחל: המיקום באתר הזה הוא המיקום הכי נוח לחברת פי גלילות מבחינה כלכלית.

משה שחל: אני לא צריך להסביר לכם, זה חוסך עלויות של הולכה, זה אתר במרכז הארץ, כל האספקה של הדלק, הבנזין ודלקים אחרים והאחסון במרכז הארץ נוחים מאוד.

משה שחל: ב-1998 משרד ראש הממשלה עשה חשבון מבחינה כלכלית וקבע כי עלות ההעתקה היא כ-120 מיליון דולר.

משה שחל: במסגרת הזאת המדינה הפעילה לחצים רבים ובאה בטענות לפי גלילות.

משה שחל: אני חייב לומר שבין היתר הצלחתי להכיר 7 שרי תשתיות שבאו אחרי, 5 ראשי ממשלה ו-5 שרי אוצר, כולם הפעילו לחצים.

משה שחל: היה זה ראש הממשלה מר אריאל שרון שבא בדצמבר 2000 ודרש מאיתנו לסיים את הפרשה על-ידי התפנות מהמקום בהסכמה.

משה שחל: היה ברור לכולם שאם פי גלילות דלק יעזוב את האתר, הגז לבדו לא יוכל להישאר שם, מסיבה פשוטה מאוד: עלויות האבטחה (מבחינת הביטחון ולא מבחינת הבטיחות).

משה שחל: היום הן נופלות בעיקרן על הדלק, שיש לו מתחם שטח גדול יותר.

משה שחל: אם הדלק יתפנה, לא יוחזק מערך אבטחה ביטחונית ברמה הקיימת היום.

משה שחל: פי גלילות מחזיקה את המקום על-ידי משוחררי צה"ל מיחידות קרביות, אחת היחידות הטובות ביותר, ולא צריך להכביר מילים מדוע – כי היה ניסיון של פיגוע בפי גלילות שלא צלח, אם כי דפיקות הלב קיימות, עם כל המשתמע מכך.

משה שחל: הדבר השני הוא הסכנה הקיימת בצומת פי גלילות בגלל הימצאות הגז.

משה שחל: אני אומר לכם עכשיו את דעתי כמי שהיה שר האנרגיה במשך כ-9.5 שנים, אם תשאלו אותי מה הדבר הכי מדאיג והכי מטריד, זה לא הבעיה של הדלק ואפילו לא הבעיה של הגז או של ההטמנה אלא זה מכליות הגז שנוסעות בכבישים.

משה שחל: זאת פצצה אמיתית, 30,000 מטר קו"ב שנמצאים על מכונית.

משה שחל: בזמנו דרשנו – ואני חושב שמקיימים את זה עד היום – שמכליות הגז יעברו רישוי פעמיים בשנה.

משה שחל: אין דפיקות לב גדולות יותר לשר ממונה מאשר לדעת שקורה חס וחלילה איזה דבר.

משה שחל: ודי להזכיר שבעניין כימיקלים, לא הגז, כשהיה אירוע לפני חודשים כל המדינה עמדה על הרגליים.

משה שחל: צומת פי גלילות מבחינת התחבורה הפך לצומת הסואן ביותר במדינת ישראל.

משה שחל: לסיום דברי אני רוצה לומר, אנחנו חתמנו הסכם על התפנות ואנחנו פינינו מוקדם יותר מאשר יוני 2004.

משה שחל: למעשה מינואר 2003 אין יותר דלק באתר.

משה שחל: אם יחליטו שהגז נשאר, אני מודיע לכם, מבחינת פי גלילות חד משמעית כדאי להישאר במקום.

משה שחל: נגרמים לנו הפסדים כבדים מאוד בגלל העתקת הניפוק לאשדוד על כל המשתמע מכך וזה יוצר בעיות קשות מאוד מבחינה כלכלית.

משה שחל: פי גלילות חתמה על הסכם מתוך היענות לדרישת הממשלה אחרי חמש שנים של דיונים.

משה שחל: ההסכם לא העניק לה שום יתרון, אם כי אני חייב לומר לכם בגילוי-לב, היא לוקחת על עצמה את עלויות ההתפנות שמוערכות על-ידה ב-80 מיליון דולר, ובמקביל היא מקבלת זכויות בנייה ומשלמת עליהן 31%, לפי החלטות מינהל מקרקעי ישראל.

משה שחל: אם יתברר שהגז נשאר באתר, הרי הדלק יבוא בצדק בטענה: אני בכלל לא הייתי הגורם המסכן, אני עזרתי לכם.

משה שחל: פנתה אלינו ממשלת ישראל, אנחנו נתבקשנו ועשינו את מה שמבקשים.

משה שחל: אם משאירים את האתר, אנחנו רוצים לחזור אליו חזרה.

משה שחל: פיטרו עובדים, זה עלה כסף.

משה שחל: הדבר השני, אדוני השר, תקבל את זה באמת בידידות רבה, אני לא האמנתי בשפד"ן, היה ברור לי שזה לא יקום משום שאי אפשר לשכנע אוכלוסיה בהעתקת חוות גז ממקום אחד למקום שני.

משה שחל: האם הדם של אנשי ראשון-לציון סמוק פחות מהדם של תושבי צפון תל-אביב?

משה שחל: הצעתי בעבר למר אלי רונן, ואני חוזר על ההצעה גם היום, בבתי הזיקוק באשדוד יש היום מאגר גז של 5,000 מטר קו"ב.

משה שחל: יש שם רמת בטיחות גבוהה מאוד מפני שבית הזיקוק הותאם לכך.

משה שחל: ההצעה היתה שחברות הגז יחכירו שם מתחמים, כל אחת לפי הכמות שהיא רוצה, ושבית הזיקוק ייתן להן שירות.

משה שחל: חברה אחת רצתה 5,000 מטר קו"ב, השניה רצתה 3,000.

משה שחל: נשארה בעיה אחת של הקרוסלה למילוי המכלים.

משה שחל: מינהל מקרקעי ישראל היה נכון אבל מר עובדיה עלי אמר בצדק שהוא לא מוכן שהקרוסלה תהיה אצלו, הוא לא רוצה להכניס עובדים לתוך מתחם בית הזיקוק.

משה שחל: יש שם שטח של 50 דונם.

משה שחל: היה מדובר על כך שיעבירו אותו וייתנו אותו וזה יאפשר להקים קרוסלה לכל אחת משתי החברות.

משה שחל: הבעיה היחידה, צריך להסדיר עם עיריית אשדוד את פרשת הרישוי.

משה שחל: אדוני השר, אני לא התעצלתי והלכתי אל ראש העיר.

משה שחל: אני רוצה להגיד לזכותו, הוא אמר: מרצוני הטוב – לא.

משה שחל: אבל אם המדינה תסלול כביש באזור התעשייה ותוציא אותי החוצה, אני מוכן לשקול.

יוסף יצחק פריצקי: אנחנו למודי ניסיון כי בראשון-לציון גם עשו אתנו עסקה דומה, אדוני יודע.

יוסף יצחק פריצקי: אמרו: תעשו כך, נאשר פה .

משה שחל: באשדוד למעשה קיים היום מתקן לאספקת גז שממנו יוצאות מכליות רבות מדי יום.

משה שחל: לכן הפתרון הזה נובע מהיגיון פשוט.

משה שחל: אני יודע שיש היום אחסון גז באזור קצא"א.

משה שחל: הבעיה היא של הקרוסלה ואין בעיה ביתר הדברים.

משה שחל: יש הצעה נוספת ואני חייב להגיד למען גילוי נאות שאני מייצג קבוצה שרוצה להקים ברנטיס אתר לאחסון ולניפוק.

יוסף יצחק פריצקי: רנטיס הוא המקום שהכי בא בחשבון.

יוסף יצחק פריצקי: יש רק בעיה אחת, השאלה איפה יעבור תוואי הגדר.

אהוד יתום: אין בעיה להזיז את הגדר ימינה.

משה שחל: עד כמה שאני מכיר את הגדר, ואני התחלתי לעסוק בה, בממשלה הזאת הגדר היא גמישה מאוד ומעבירים אותה ממקום למקום.

חמי דורון: השר פריצקי לא מרגיש כל-כך נוח להזיז את הגדר מזרחה, זה בעיה.

משה שחל: אני לא רוצה להיכנס לוויכוח הזה.

משה שחל: אני אומר רק דבר אחד בביטחון מלא, אני לא יודע איך ניתן להחזיר בעניין הזה את הגלגל אחורה.

משה שחל: מעשית הייתי אומר לחברות הגז: הרי חתמתם על הסכם, כפי שהוסכם בפסק-הדין.

משה שחל: הם כל-כך חזקים וטובים ומוכשרים, אני בטוח שהם ימצאו פתרון גם לבעיה הזאת.

אהוד יתום: אני מודה לך אדוני השר לשעבר שחל.

אהוד יתום: אני מודה לך על כמה דברים.

אהוד יתום: אל"ף, שסקרת לנו את ההיסטוריה, מי שלא ידע למד היום והבין.

אהוד יתום: בי"ת, אני רוצה להודות לחברות הדלק שאכן יישמו את החלטת הממשלה, זה בהחלט דבר יפה.

אהוד יתום: הם הוציאו את הדלק משם בתקווה שלא תהיה סיבה ועילה להשיב את המצב לקדמותו.

עמנואל וייזר: אני יושב-ראש ועדת איכות הסביבה של לשכת עורכי-הדין.

עמנואל וייזר: נקודת המבט שלי היא לא רק משפטית אלא גם מקצועית מכיוון שעסקתי בתחום הדלק בשירותי הצבאי ובין היתר גם ברמת חובב כך שאני מכיר את נושא הסיכונים.

עמנואל וייזר: הבעיה העיקרית היא ההשתהות, ההחלטה פעם לכאן ופעם לכאן.

עמנואל וייזר: כל זה נובע מכך שאין החלטה ברורה וחד-משמעית לעשות א' או ב'.

אהוד יתום: דרך אגב, כמומחה אתה מקבל את הנתונים שהוצגו במעגלים האלה?

עמנואל וייזר: כן, בהחלט.

עמנואל וייזר: אותם אנשים ששרטטו את המעגלים גם הציעו את פתרון ההטמנה.

אהוד יתום: דרך אגב, הצומת הסואן שדיברנו עליו הוא צומת שצריך להוסיף למעגל האיומים, הוא נמצא בפנים, בתווך.

עמנואל וייזר: אם אני לא טועה נדמה לי שההערכות היו על-פי הכמות המלאה של הגז והיום עם הכמות המופחתת המעגלים כבר קטנים יותר.

אהוד יתום: זה לא בדיוק מתמטיקה.

אהוד יתום: זה יכול גם לגלוש אל מעבר.

דבורה סיילס: אדם טבע ודין רואה בהטמנה את הפתרון הטוב ביותר מכל החלופות שהוצעו עד היום.

דבורה סיילס: גם אם יימצא מקום מתאים לחוות הגז, העתקת החווה תגרום להגדלת תנועת המכליות בכבישים, שזה לכשעצמו מהווה סכנת בטיחות.

דבורה סיילס: עלו רעיונות על איים מלאכותיים שכמובן נשללו על הסף.

דבורה סיילס: לאדם טבע ודין ניתנה חוות דעת מקצועית משפטית שבחנה את כל ההיבטים של איים מלאכותיים לצורך העברת חוות הגז אבל זה נשלל על הסף.

דבורה סיילס: לכן אנחנו רואים בהטמנה פתרון טוב.

דבורה סיילס: גם אם יוחלט להטמין אנחנו חושבים שיש צורך בתסקיר השפעה על הסביבה, תסקיר מקיף ומעמיק כדי לבחון את כל הסכנות שקיימות גם בהטמנה.

אבי פרל: אני מייצג את חברת מרכז הגז ואת חברות הגז הקטנות.

אבי פרל: אני ממייסדי הרפורמה במשק הגז.

אבי פרל: כבוד עו"ד שחל, כשהיה שר התשתיות לפני 9.5 שנים, הוא בעצם מי שייסד את הרפורמה.

אבי פרל: באתי לכאן גם כאזרח לומר רק דבר אחד, שאני רוצה לברך את השר על שקיבל אומץ במצב ובנתונים הקיימים להחליט על הטמנה באתר פי גלילות, שקיים כבר מאז קום המדינה.

אבי פרל: יש כמה שאלות שהייתי רוצה לשאול.

אבי פרל: אחת, המקום הזה ניתן מהמדינה לחברות ללא תמורה כמחסן חירום.

אבי פרל: היום אנחנו שומעים שעלות ההעברה מסתכמת ב-120 מיליון דולר או 90 מיליון דולר.

אבי פרל: אני מבקש לשאול כאזרח מדוע המדינה בכלל צריכה לשלם עבור זה?

אבי פרל: מי שצריך לשלם זה החברות עצמן.

אבי פרל: כמי שעובד כבר שלושים שנים בענף הזה אני רוצה לומר כמה דברים מקצועיים.

אבי פרל: אדוני השר למד את התחום בהיבט המקצועי בתוך זמן קצר.

אבי פרל: בעצם לא מדובר על הטמנה אלא על הטמנה עילית.

אבי פרל: אני כאיש מקצוע הייתי יועץ של מר ניצן שהזמין אותי בעבר לתת חוות דעת על השפד"ן והרציתי למה לא להעביר את חוות הגז לשפד"ן.

אבי פרל: אני רוצה לתת סקירה קצרה מה קורה בשוק הגז בישראל.

אבי פרל: שוק הגז כרגע מתחלק לשניים.

אבי פרל: כמות המכלים המיטלטלים בארץ קטֵנה באופן הדרגתי וזה עובר להיות שוק של צוברים.

אבי פרל: זה מביא אותנו למצב שכושר המילוי בישראל הוא גדול פי כמה מהביקוש, יש עודף כושר מילוי.

אבי פרל: אין שום בעיה של כושר מילוי.

אהוד יתום: זה גם מוריד את הסיכון של תנועת משאיות בכבישים.

אבי פרל: בוודאי, זה מוריד את הסיפור של המכלים ושל הקרוסלה שעליה שמענו קודם וכל מיני סיפורים אחרים.

אבי פרל: אנחנו מתמקדים כרגע באחסון.

אבי פרל: אני מבקש לעשות הפרדה בין האחסון של הדלק לבין האחסון של הגז.

אבי פרל: באחסון של הגז כרגע יש אתרים בחיפה ובמקומות נוספים באזור חיפה וכן עיבוי האחסון באשדוד ובקצא"א.

אבי פרל: כפי שציינתי, נושא המילוי הוא בטל בשישים.

אבי פרל: אם מחר אדוני השר יסגור את גלילות ויאמר שלא ממלאים שם גז אלא רק מאחסנים שם, לא תהיה בעיה של מילוי כי יש עודף כושר מילוי בישראל.

אבי פרל: קראתי בעיתונות שחברת "דור גז" (דור אנרגיה) הגישה בג"ץ מדוע צריכים לתת מיליארד שקל לפה או מיליארד שקל לשם בתמורה להעברה.

אבי פרל: נתקבל שם איזה הסדר שהיה תמוה, על-פי מה שקראתי בעיתון, שיום לפני שהוחלט להעביר את גלילות עשו איזה הסכם עם פי גלילות על ההעברה.

אבי פרל: אני מציע לכבוד השר להרים את הכפפה ולעשות דבר אחד, לא לתת שקל אחד לאף אחד עבור ההעברה.

אבי פרל: אפשר להקים את אתרי האחסון האלה על-ידי החברות שיצטרכו אותם, אין שום בעיה.

אבי פרל: אני לא צריך להעיר את תשומת לב היושב-ראש באיזה מצב כלכלי אנחנו נמצאים, ופתאום אני שומע על מיליארדים לפה או מיליארדים לשם.

אבי פרל: שמעתי אפילו על עלות של הוצאות משפטיות שזעזעו אותי ולא ידעתי על מה מדובר.

אבי פרל: אני מבקש, כבוד שר התשתיות הלאומיות, שאת הכסף הזה מדינת ישראל תתווה לדברים הרבה יותר פרודוקטיביים והרבה יותר נחוצים למדינת ישראל ולאזרחיה מאשר לדאוג איפה החברות יאחסנו את הגז.

אבי פרל: אני מודיע לך, אדוני, שמדובר במספרים קטנים הרבה יותר ואני מוכן להירתם ולעזור לכבוד השר למצוא את האתרים המתאימים.

אבי פרל: כל הכבוד שהוא אמר את מה שהוא אמר וקיבל את ההחלטה שלו וצריכים לחזק אותו לפי דעתי.

אהוד יתום: תודה רבה מר פרל.

אהוד יתום: רשמנו לפנינו את הצעת ההתנדבות שלך.

נעמי אנג'ל: אני מתכננת מחוז תל-אביב בוועדה המחוזית תל-אביב.

נעמי אנג'ל: בהמשך לדברי עו"ד שחל, כבוד השר לשעבר, אנחנו ממש בעלייה האחרונה לפני הישורת שדורשת מאמץ ניכר למימוש היעדים ארוכי הטווח כאן.

נעמי אנג'ל: אנחנו דקה לפני שהאינטרס הציבורי קצר הטווח, המיידי, של בטחון הציבור הולך להתממש על-ידי הפסקת פעילות והטמנה זמנית של המכלים, ולא משנה אם היא תחתית או עילית, ודקה לפני שאנחנו בעצם מתחילים לעשות כבר את פירוט התכנון ולממש את מה שהקרקע הזאת בדרום גלילות יכולה לעשות.

נעמי אנג'ל: אני רוצה לפרט כי חשוב שזה יעמוד לפני עיני הוועדה.

נעמי אנג'ל: שטח הקרקע הזה בתכנון הכלל-מחוזי, בתכנון הכלל-מטרופוליני, יכול וישמש כמנוף לטיהור קרקע וטיהור מים, אם ידרש כתוצאה מהזיהום ארוך הטווח שישנו באזור הזה.

נעמי אנג'ל: זאת בנוסף למימוש יעדים של פיתוח עירוני במקום שבו צריכה להיות עיר.

נעמי אנג'ל: לא בפרברים במחוזות מרכז, צפון ואחרים אלא במקום הנכון מבחינת תל-אביב, רמת-השרון והרצליה.

נעמי אנג'ל: אנחנו מדברים פה על חלק מתכנון כללי מחוזי.

נעמי אנג'ל: כולנו, כבוד השר, רוצים שיהיה על-ידינו בדיוק פארק אבל יש תכנון לפארקים.

נעמי אנג'ל: פארק הירקון, לרבות הזרועות שלו בשטח של מספר אלפי דונמים, מתוכנן גם דרך הקרקע הזאת.

נעמי אנג'ל: אבל בגדול השטח הזה מיועד לסדר גודל של 12,000 יחידות דיור, שזה שווה ערך לתעסוקה של 700,000 אנשים שזה שווה ערך לכ-7,000 יחידות דיור.

נעמי אנג'ל: מה זה יעשה?

נעמי אנג'ל: הקרקע יכולה לממש לנו פתרונות סביבתיים ופתרונות תכנוניים לאוכלוסיית המדינה יותר במקום מסוים מאשר במקום אחר.

נעמי אנג'ל: כאן אנחנו גם מְפנים סיכונים וגם נותנים בשטח עצמו את העיור הנדרש.

נעמי אנג'ל: בנוסף לכך, הפרויקט הזה הוא פרויקט חשוב מאוד לתכנון אינטגרטיבי של משרד האוצר יחד עם מינהל מקרקעי ישראל, יחד עם משרד הביטחון ומשרד הפנים בראייה הכוללת של מימוש הקרקעות עבור האוכלוסיה.

נעמי אנג'ל: הפרויקט הזה יאפשר גם את הגבהת האנטנות שישנן באזור, שיאפשרו סדר גודל של עוד 10,000-15,000 יחידות דיור נוספות באזור הצפוני של מחוז תל-אביב, קרי: הרצליה, רמת השרון וצפון תל-אביב.

נעמי אנג'ל: אלה האזורים שאנחנו רוצים לבנות בהם, אלה אזורים שיכולים לקבל בנייה עירונית צפופה ורוויה.

נעמי אנג'ל: הפרויקט הזה הוא ברכה, יחד עם הפסקת הסיכונים של הגז והדלק.

נעמי אנג'ל: תכנית ר"ש 800, שהיא התכנית הראשית בעניין הזה, היא כבר לפני מתן תוקף.

נעמי אנג'ל: הוועדה המחוזית כבר נתנה את החלטתה למתן תוקף לתכנית הזאת.

נעמי אנג'ל: זאת התכנית ארוכת הטווח שמאפשרת את מה שאני אמרתי.

יוסף יצחק פריצקי: צריך לציין שהתכנית מותנית בפינוי.

נעמי אנג'ל: לא רק שהיא מותנית בפינוי אלא שהזכויות שלה יתבטלו אם לא יהיה פינוי.

נעמי אנג'ל: התכנית מתנה את המימוש בטיהור הקרקע והמים אם יידרשו.

נעמי אנג'ל: זאת אומרת, היא תכנית שקושרת את הדברים והיא לא מאפשרת למישהו לרוץ עם הקופה.

אהוד יתום: כמה זמן נמשך תהליך של טיהור קרקע ומים?

נעמי אנג'ל: יכולות להיעשות פעולות לטיהור הקרקע כבר בזמן פינוים מהמקום ותוך כדי פעולות הבנייה.

נעמי אנג'ל: טיהור המים הוא פעולה ארוכת טווח שנדרש מימון עבורה אבל היא נעשית, והמשרד לאיכות הסביבה יסביר את זה טוב ממני.

נעמי אנג'ל: בגדול, אנחנו צריכים לדאוג למקור מימון ארוך טווח כאשר הפעילות בתוך המים נעשית במשך שנים רבות.

נעמי אנג'ל: אנחנו צריכים שיהיו לנו נקודות חדירה אל המים האלה במקומות הנכונים.

נעמי אנג'ל: זה נכון כאן, וזה יהיה נכון גם במקומות נוספים.

נעמי אנג'ל: התכנית ארוכת הטווח הזאת היא כבר בעצם במתן תוקף מחר בבוקר.

נעמי אנג'ל: מינהל מקרקעי ישראל עכשיו מתקן את מסמכי התכנית, אותו פרויקט שצוין קודם שמר יגאל כהן-אורגד עומד בראשו.

נעמי אנג'ל: התכניות יבואו למתן תוקף ואנחנו מייד מתחילים את התכנון המפורט.

אהוד יתום: וכל זה נסמך על החלטת הממשלה כפי שסקר אותה מר שחל.

נעמי אנג'ל: נכון.

נעמי אנג'ל: זה החלטת הממשלה הראשית.

נעמי אנג'ל: בהחלטות הממשלה המשניות, שתוצאתן הצורך לתת הטמנת ביניים, אנחנו נדרשנו גם לעניין הזה.

נעמי אנג'ל: נתנו את הייעוץ ואת הסיוע למשרד התשתיות הלאומיות ולחברות הגז כדי להבין איך לעשות את זה בהליך כחוק.

נעמי אנג'ל: הדבר לא ניתן בצורה של היתרים.

נעמי אנג'ל: בזמנו חברות הגז בעצמן קיבלו ייעוץ משפטי.

נעמי אנג'ל: אם הן היו פועלות אז בהליכים מסוימים של היתרים בהקלה הן היו יכולות לעשות את זה.

נעמי אנג'ל: הדבר לא בוצע על-ידן לפני שאושרו התקנות לסטייה ניכרת בנוסחן החדש.

נעמי אנג'ל: עכשיו כשהן מאושרות – ואני לא אלאה אתכם בפרטים הטכניים – חברות הגז קיבלו מאיתנו הנחיה איך להגיש תכנית בניין עיר, תכנית מפורטת, מתכלה.

נעמי אנג'ל: כלומר ברגע שהמתקנים צריכים לעבור, כעבור זמן התכנית הזאת לא תהיה בתוקף יותר, לא תהיה קיימת, והמכלים יצטרכו להתרוקן מהגז.

נעמי אנג'ל: התכנית הזאת מאפשרת להם להוציא היתרי בנייה להטמנה עילית לאור כל ההנחיות הסביבתיות שהמשרד לאיכות הסביבה ידרוש כך שלא יהיו סיכונים.

נעמי אנג'ל: כבר לפני כמה חודשים נתנו הנחיות לחברות הגז איך להכין את התכנית הזאת.

נעמי אנג'ל: הם ישבו גם עם היועץ המשפטי של הוועדה, מפני שהבעיה היא בעיקר בנוסח המשפטי ובנושא הזמניוּת.

נעמי אנג'ל: אנחנו קיבלנו טיוטה ראשונה לידינו לפני כמה ימים, ב-29.10, למרות העיצומים הועברה אלינו התכנית וקיבלנו אותה.

נעמי אנג'ל: עכשיו אנחנו מצפים שחברות הגז יגישו לנו את התכנית בצורה מסודרת וסופית, אנחנו נפקיד אותה והם יוכלו להוציא היתרים להטמנה הזמנית.

נעמי אנג'ל: בסוגריים, אני חושבת שברור לכולם שהעלויות של ההטמנה, איזו שלא תהיה, בטלות בשישים יחסית לתועלות ארוכות הטווח ואפשר לעשות גם את זה וגם את זה.

נעמי אנג'ל: יהיה לנו גם את חלק הפארק אבל בעיקר שילוב נכון של הדברים.

עידן בן-ארי: בבעלות חברת אמישרגז נמצא שטח אדמה שנקנה בזמנו תמורת כסף רב ממדינת ישראל.

עידן בן-ארי: מדינת ישראל היא שביקשה בזמנו לפתח את משק הגז וביקשה שיוקם מסוף הגז.

עידן בן-ארי: אני לא אכנס להיסטוריה.

עידן בן-ארי: מר שחל ציטט את החלטות הממשלה.

עידן בן-ארי: החלטת הממשלה האחרונה קובעת שעל כל משרדי הממשלה לסייע במציאת אתר חלופי.

עידן בן-ארי: דא עקא שגם תמ"א 32 שטרחו עליה רבות – תמ"א 32 היא תכנית מיתאר ארצית שדנה בחוות הגפ"מ – קובעת שני דברים: א) שהאתר החלופי צריך להיות בשפד"ן; ב) אבל היא קובעת ומתנה שהפינוי של פי גלילות יהיה רק חצי שנה לאחר שיוקם האתר החלופי ויעבוד.

עידן בן-ארי: יש היגיון מאחורי הדברים.

עידן בן-ארי: כל מי שניסה להסדיר את משק הגז ראה לנגד עיניו שקשה מאוד לסגור את האתר המרכזי הזה ללא שיש מתקן חלופי – ואנחנו מכירים את הבעיות עם השפד"ן.

עידן בן-ארי: אנחנו מצטרפים למה שאמרה הגברת הנכבדה (גברת נעמי אנג'ל).

עידן בן-ארי: מה שאתם קיבלתם ואנחנו נתקן זה התכנית אחרי שעברה 60 יום בוועדה המקומית והועברה להחלטה אצלכם.

עידן בן-ארי: אנחנו עובדים בשיתוף פעולה עם הוועדה המחוזית כדי להביא להטמנה מהירה.

עידן בן-ארי: אנחנו מקווים שהכול ירוץ.

עידן בן-ארי: אנחנו בדיעה, שלפי דעתי מרב הדוברים כאן מסכימים לה, שלתקופת הביניים תתבצע הטמנה, עד שיימצא אתר מסודר.

עידן בן-ארי: אתם צריכים להבין שמדובר בהספקת גז של אחוזים ניכרים ממשק הגז בארץ, לא מדובר בגחמה פרטית.

עידן בן-ארי: אנחנו עושים את כל האפשר כדי למהר ולהשלים את ההטמנה בהקדם, בשיתוף פעולה עם משרד התשתיות הלאומיות, שאנחנו יודעים שפועל במרץ כדי לסיים את העניין הזה.

אהוד יתום: תודה, עמדתך ברורה ובהירה.

דני קייזר: אני מהנדס עיריית תל-אביב יפו.

דני קייזר: אנחנו בסך הכול רואים בחיוב את הוצאת אתר האחסון הזה ממקומו.

דני קייזר: מאחר ולאורך שנים נתקלו בקשיים במציאת האתר החלופי, מועצת עיריית תל-אביב עוד בשנת 1999, אם אני לא טועה, אימצה החלטה לפיה אם הנושא הזה תלוי במציאת אתר חלופי העירייה מוכנה להסכים, ואפילו הציעה מימון שהיא תגבה אותו בהמשך, לכיסוי והטמנה.

דני קייזר: אני מבין שכרגע מהלך ביניים כזה אמנם מוסכם.

אהוד יתום: זה החלטת השר, לפחות ברגע זה.

דני קייזר: אני חושב שהמהלך הזה צריך להיעשות וצריך לקחת בחשבון שהוא ימשך זמן לא קצר.

דני קייזר: עם הזמן שחולף לא קל יותר למצוא אתר חלופי אלא להפך, נהיה קשה יותר.

אהוד יתום: גם המדינה, עושה רושם, הולכת ומצטמקת.

אהוד יתום: אני לא יודע איפה רנטיס תהיה בעוד זמן מה.

דני קייזר: בין אם היא תצטמק ובין אם לא תצטמק, אני לא בטוח שזה יהיה הפתרון לגז.

דני קייזר: אני לא חושב שכדאי לקשור בין הדברים.

דני קייזר: מאחר ומציאת אתר חלופי, כפי שאנחנו מעריכים, היא משימה שתלך ותהיה קשה יותר, אני חושב שבהחלט ראוי שההטמנה תתבצע על-פי סטנדרטים כפי שהנחה בזמנו מומחה מדנמרק שהוזמן ונתן חוות דעת על צורת ההטמנה, על חומרי ההטמנה וכדומה.

דני קייזר: הוא מצא שזה מהלך אפשרי בהיקפים של מה שמתוכנן ומה שנדרש.

דני קייזר: בכל מקרה, כפי שאמרה גברת נעמי אנג'ל, ההיקפים האלה לא משמעותיים ולכן יש להגיע למצב שההטמנה תביא להסרה כמעט מוחלטת של הסכנה עד למרחקי בטיחות מקובלים של כ-200 מטר מהאתר, ולדעת שהפתרון הזה הוא פתרון שאפשר לחיות איתו עד למציאת הפתרון הסופי.

מיכל איתן: אני ממשרד הפנים.

מיכל איתן: אני רוצה להגיד כמה מילים על נושא האתר החלופי שמוזכר כאן כל הזמן, אתר השפד"ן.

מיכל איתן: מבחינה תכנונית סטטוטורית האתר מקודם ברמה מפורטת מאוד.

מיכל איתן: יש לנו את תמ"א 32, תכנית מיתאר ארצית למשק הגפ"מ, שמאושרת כבר כמה שנים, שמייעדת את האתר בפי גלילות לביטול ומייעדת את האתר באזור השפד"ן כאתר חלופי.

מיכל איתן: בינתיים נעשה גם תכנון מפורט שהוא כבר בשלבי אישור סופיים.

מיכל איתן: אנחנו מתכוונים להביא את התכנית לדיון במועצה הארצית לצורך אישורה באחת הישיבות הקרובות של המועצה הארצית, כשיסתיימו העיצומים ונחדש את הפעילות שלה.

מיכל איתן: אנחנו מקווים כמובן שהתכנית לאתר השפד"ן תאושר בממשלה, כי תכנית מיתאר ארצית צריכה לקבל את אישור הממשלה, ואנחנו חושבים שאנחנו נוכל להעמיד בתוך פרק זמן קצר את האתר הזה זמין מבחינה סטטוטורית תכנונית.

מיכל איתן: אנחנו מקווים שמשרד התשתיות הלאומיות ימשיך לתמוך בנו ולסייע לנו לקדם את התכנית.

רם סואן: אני מ"סונול".

אהוד יתום: אתה מתואם עם מר שחל?

רם סואן: מר שחל אמר את דבריו מנקודת מבט אחת, שאני מאמץ אותה, ואני רוצה לומר דבר נוסף.

רם סואן: "סונול" היא גם בעלים של "סופר גז".

רם סואן: ל"סופר גז" אין חלק באתר פי גלילות, הוא כרגע בחוץ.

אהוד יתום: אז תרצו להכניס לשם גם את סופר גז?

רם סואן: נכון.

רם סואן: אנחנו סמכנו על כך שיהיה אתר חדש שאפשר יהיה להעביר אליו את הגז.

אהוד יתום: כלומר, יש כאן כבר שני "אִיומים" חדשים: אחד, שחברות הדלק ישובו למקומן ההיסטורי.

אהוד יתום: ושניים, ש"סופר גז" גם ירצה חלק ונחלה באתר הנדל"ני המבוקש הזה.

רם סואן: אנחנו לא רוצים חלק ונחלה באתר אבל צריך לפתור בעיה תפעולית.

רם סואן: אנחנו חשבנו שהולכים לקראת פתרון באתר חדש.

רם סואן: עכשיו מסתבר שיהיה איזה אתר זמני, ולא יודעים כמה זמן זה ימשך, ואנחנו עומדים תקועים.

רם סואן: אגב, לגבי הסיכונים רציתי לומר עוד דבר.

רם סואן: הרדיוסים הם נכונים במקרה הזה אבל נדמה לי שלא לקחו בחשבון את הסיכון העיקרי שקיים בדברים כאלה של הטמנת גז, של מה שנקרא ענן גז (Vapor cloud) שיכול לצאת ולנוע לכיוון הצומת או לכיוון אחר.

רם סואן: הסיכון הגדול הוא באזור הצומת.

רם סואן: אני אמנם עורך-דין ועובד ב"סונול" "רק" עשרים שנים.

רם סואן: לפני כן עבדתי בבתי הזיקוק.

רם סואן: אני מכיר את הבעיה הזאת של הגז.

רם סואן: הסיכונים גדולים.

רם סואן: בעבר מצאתי, יחד עם מר שמעון גלבוע שהיה מנהל מינהל הדלק, את האתר בג'למה.

רם סואן: היו כל מיני פתרונות ועדיין יש פתרונות ועדיין אפשר את הכמויות המאוחסנות באתר פי גלילות לאחסן במקומות אחרים ולא להיתקע במצב זמני כזה שאנחנו לא יודעים כמה זמן ימשך.

רם סואן: ברגע שיהיה פתרון זמני, יהיה נוח לכולם וזה לא יזוז משם.

גבי גולן: אני ממשרד ראש הממשלה.

גבי גולן: ביוני 2002 היה הליך שהמדינה לא היתה צד לו, כפי שהוזכר כאן, כשחברות הגז עם מועצת רמת השרון הגיעו להסכמה, שקיבלה תוקף של פסק-דין של בית-משפט, והממשלה אימצה אותה וכתבה בהחלטתה שפסק-הדין הזה מקובל עליה.

גבי גולן: אני רוצה להדגיש שבמסגרת אותו הסדר, ובמסגרת החלטת ממשלה, נקבעה אותה שיטה של הטמנה עילית שהיתה אמורה להיות תקפה או להגן על הגז עד למועד הפינוי, הווה אומר יוני 2004.

גבי גולן: לנסות עכשיו לטעון שההטמנה הזאת תיתן לנו פתרון לאורך זמן, להערכתי זה קצת בעייתי.

גבי גולן: בדיון שערכנו בפרקליטות חיפשנו האם קיימת איזה מתכונת לבוא היום ולפתוח את אותו פסק-דין.

גבי גולן: הגענו למסקנה, שאני מעריך מקובלת על כל הנוכחים, שבלתי סביר שהמדינה היום תפנה לבית-המשפט ותבקש לשנות את פסק-הדין.

גבי גולן: במאמר מוסגר אני רוצה לומר שבמהלך הדיון היו שמועות כאילו חברת גז אחת, חברת "פזגז", הצליחה להסדיר חלופה ויש לה חלופה קיימת.

גבי גולן: יכול להיות שכן, יכול להיות שלא, אני לא ראיתי על זה מסמך אבל כך אומרים.

גבי גולן: כשאנחנו בחנו את הסבירות של התערבות הממשלה בהסכם שנחתם בין החברות לבין עיריית רמת השרון לא קיבלנו חוות דעת שתאמר שביוני 2004 ייגרם לציבור מחסור בגז או עלייה ניכרת במחירי הגז או כל דבר אחר, וזה גם על הרקע שקיים מעבר מסיבי למדי מהספקת גז בגלילים (מכלים ניידים) להספקת גז בצובר.

גבי גולן: צריך להדגיש, הספקת גז בצובר אינה מגלילות.

גבי גולן: דבר אחרון, גלילות אינו מהווה היום אתר להחסנת גז.

גבי גולן: על-פי אותו הסכם החסנת הגז בגלילות היא מינימלית, היא רק לצורך תפעולי כך שגם בנושא הזה אנחנו לא רואים בעיה.

יוסף יצחק פריצקי: יש שם גז בערך ליום וחצי או יומיים.

גבי גולן: יש גז להחסנה תפעולית.

גבי גולן: אנחנו לא רואים בעיה קשה ביוני 2004 אם החסנה תפעולית כזאת כבר לא תהיה שם.

יוסף יצחק פריצקי: ואיפה משרד ראש הממשלה המכובד סבור שצריך לשים את זה?

גבי גולן: אנחנו אומרים שקודם כול לא תהיה בעיה משמעותית ב-2004.

גבי גולן: ברגע זה לא ראינו שום מסמך ושום חוות דעת מקצועית שתפנה את תשומת לבנו שאנחנו הולכים לקראת משבר ביוני 2004, זה דבר ראשון.

גבי גולן: דבר שני, אנחנו באים ואומרים, במידה ויפנו חברות הגז, או חברת גז אחת, לבית-המשפט בבקשה לפתוח את ההסכם אז תתייצב הממשלה ותגבש את עמדתה.

גבי גולן: אין צורך היום להיכנס להתערבות לטובת הציבור – אני אומר עוד פעם, לא ראינו כזה מסמך, ואם יש כזה מסמך אז כדאי להציג אותו לממשלה – לאור העובדה שיש כאן הסכם, שאנחנו לא היינו צד לו, ואנחנו חושבים שצריך לכבד אותו.

ישראל זינגר: אני ראש מדור ביטחון במשטרת ישראל.

ישראל זינגר: עמדת המשטרה היא שבראש ובראשונה צריך ליישם את החלטת הממשלה כפי שהוצגה כאן ואת החלטת בית-המשפט, קרי: מיוני 2004 הפסקת ניפוק הדלק והגפ"מ באתר.

ישראל זינגר: את המושג הטללה והטמנה עילית אנחנו מכירים לא מהיום אלא מזה זמן רב.

ישראל זינגר: אנחנו חושבים שזה ייתן מענה אבטחתי הולם לאִיום.

ישראל זינגר: אני לא מתייחס פה למטראז' שהציג השר.

ישראל זינגר: אם זה יתבצע כנדרש בלוח הזמנים כפי שנקבע בהחלטת הממשלה ובהחלטת בית-המשפט, אני רוצה להגיד שזה צריך להתבצע על-פי מפרטים של פיקוד העורף, מה שאנחנו מכירים ויודעים כמפרט מקצועי.

ישראל זינגר: אם ההטללה תתבצע אנחנו לא רואים בעיה בהמשך פעילות האתר, אפשר לקיים את זה לאורך שנים.

אייל עזרא: ההעתקה של אתר פי גלילות יכולה לאפשר הגבהה של האנטנות שנמצאות במרחב גלילות.

אייל עזרא: אנחנו בצה"ל בעצם לא כל-כך צד לעניין הזה כי התכנית הזאת תאפשר להגביה את האנטנות.

אהוד יתום: חוץ מזה שיש לכם חיילים שנמצאים ברמת סיכון מסוימת.

אהוד יתום: זה הדבר החשוב ביותר, הנכס האנושי, עם כל הכבוד.

אייל עזרא: תכנית הבנייה שתקום אחרי שהאתר יפונה משם תאפשר הגבהה של האנטנות.

אייל עזרא: מבחינתנו זה תנאי לשחרר את כל האזור.

אייל עזרא: אם התכנית הזאת לא תקום, המשמעות מבחינתנו היא שהאנטנות לא יוגבהו והמגבלות שהאנטנות האלה מטילות על הסביבה יוותרו כפי שהן היום.

אייל עזרא: לגבי אתר רנטיס שהוזכר כאן, בעבר אנחנו בחנו את האתר הזה ומבחינתנו אי אפשר להקים שם חוות גז.

אייל עזרא: אני לא רוצה להרחיב את הדיבור.

יהודה קולן: אני רוצה להוסיף משהו בראייה כללית יותר של איכות הסביבה.

יהודה קולן: אנחנו לא צריכים לקשור את טיהור הקרקע העתידי בנושא של פינוי בינוי.

יהודה קולן: אם צריך לעשות טיהור קרקע או טיהור מים, צריך לעשות את זה ללא כל קשר, וזה לא בעיה גדולה.

יהודה קולן: על-ידי קידוחים מסוימים אפשר לעשות את זה גם היום, למנוע את התפשטות הזיהום באותו אזור.

יהודה קולן: לא צריך לקשור את הדברים זה לזה.

יהודה קולן: דבר נוסף, לא צריך לתת לאינטרסים נדל"ניים להשפיע אם כן צריך או לא צריך להזיז את החווה.

יהודה קולן: זה רק נושאי בטיחות.

יהודה קולן: זה הכול.

אסף מאיר: אנחנו באוצר חושבים שאם מדובר בהטמנה, שלפי מה ששמעתי כאן, גם מהשר, תהיה לאורך זמן כי כעת אין אתר חלופי, בהמשך לדברים שאמר השר לשעבר שחל אני שואל את עצמי מדוע אי אפשר להמשיך לנפק דלק.

אסף מאיר: אם באמת הסיכון הוא לא גדול, כי הסיכון המהותי הוא מהגז, המשמעות של מכליות דלק הנוסעות על הכבישים היא ברורה.

אסף מאיר: אם כך, מה הבעיה להמשיך לנפק שם דלק?

אסף מאיר: אם לא סוגרים את האתר בינתיים וממשיכים להחזיק בו גז, אני חושב שאפשר להמשיך להחזיק שם גם דלק.

יוסי ענבר: רוב הדברים כבר נאמרו.

יוסי ענבר: ראשית, קומבינציה של גז ודלק תעלה שוב את רמת הסיכון, ויש פה אנשים שהם מומחים גדולים להערכות סיכונים ולכן אני לא ארחיב בדיבור.

יוסי ענבר: מתוך ראייה ריאלית, אנחנו מבינים שהימצאות המכלים והנפקת הגז שם לא תיפסק מחר בבוקר, ולצערי אולי גם לא במועד שכתוב פה.

יוסי ענבר: חייבים להיכנס מייד להליכי אישור בוועדה המחוזית.

יוסי ענבר: מבחינת המפרטים הטכניים הכול כבר מאושר לפי הוראות פיקוד העורף וכל מי שהיה צריך לבדוק כבר בדק.

יוסי ענבר: אנחנו ממתינים רק לאישור הוועדה המחוזית כדי שיתחילו להטליל או לכסות ולחפות את המכלים כי נושא הבטיחות הוא הראשון במעלה, בלי כל קשר לכל עסקאות הנדל"ן שמסביב.

יוסי ענבר: אנחנו כמשרד לאיכות הסביבה מעוניינים מאוד לחזק את המקום מבחינת בינוי וכן הלאה אבל זה לא הנושא.

יוסי ענבר: הנושא המרכזי כרגע הוא נושא הבטיחות.

יוסי ענבר: אנחנו קוראים לכל מי שידו בעניין לזרז את האישורים כדי שנוכל לקדם את הנושא.

פדרו בטשטיין: אני אדריכל איכות הסביבה, יושב-ראש מפלגה לסילוק פי גלילות ותע"ש, שהוקמה לפני 5 שנים.

פדרו בטשטיין: אנחנו נמצאים בסרט הזה כבר 5 שנים.

פדרו בטשטיין: כבר הייתי פה בדיון שבו נכח גם מר מאיר ניצן, והסיפור הזה ממשיך, הבירוקרטיה ממשיכה.

פדרו בטשטיין: אמרתי אז לסמנכ"ל משרד התשתיות הלאומיות שההעברה לשפד"ן לא תקום ולא תהיה.

פדרו בטשטיין: הוא אמר שזה יהיה תוך 6 חודשים אבל הסיפור ממשיך כבר חמש שנים.

פדרו בטשטיין: אני מייצג 10,000 תושבים שחתמו על עצומה לפני 5 שנים, ועכשיו חתמו פעם נוספת, וחתמו לפני המלחמה עם עירק שהגבירה את הפחד.

פדרו בטשטיין: צריך לסלק את חוות הגז מפי גלילות מייד.

פדרו בטשטיין: לפני 5 שנים נלחמתי כדי שיוציאו אותה ואז אף אחד לא שמע על מגה-פיגוע.

פדרו בטשטיין: אני ידעתי שיהיה מגה-פיגוע.

פדרו בטשטיין: תוך כדי זה שהחתמתי אנשים על עצומה אמר לי איש ערבי אחד: תעזוב את פי גלילות, אני עם טיל לאו גומר לך את הבעיה, תן לי 100,000 דולר ואני מחסל את העניין.

אהוד יתום: אפשר להבין את הכאב שלו, זה ברור לחלוטין.

פדרו בטשטיין: זה הכאב שלי והכאב של כל התושבים, וכולם חותמים על העצומה.

פדרו בטשטיין: ופה הממשלה אטומה.

פדרו בטשטיין: כל שרי ממשלת ברק אמרו לי: כן, אנחנו מסכימים לפינוי.

פדרו בטשטיין: יש לי חתימה של כל השרים, כולם מסכימים אבל אף אחד לא עשה שום דבר.

פדרו בטשטיין: כבר נתקבלה החלטת ממשלה – ואני עזרתי לשר רוני מילוא להעביר אותה – שצריך לפנות את האתר.

פדרו בטשטיין: די עם הדיבורים, די עם הבירוקרטיה.

פדרו בטשטיין: לא הטמנה ולא שום דבר כזה.

פדרו בטשטיין: יש מקומות אליהם אפשר להעביר את הגז.

פדרו בטשטיין: כתבתי לשר פריצקי 5 מכתבים ופירטתי שיש לי הצעה לאתר חלופי אך לא קיבלתי ממנו שום מענה.

פדרו בטשטיין: תן לנו, יש לנו חבר'ה מקצועיים שיודעים את העניין ועוסקים בו כבר 5 שנים.

פדרו בטשטיין: כבר לפני 12 שנים מר עמוס לפידות כתב מסמך לשר לשעבר משה שחל, חוברת עבת כרס שבה הוא פירט לאן צריך להעביר את מכלי הגז אך זרקו את זה לאשפה והקימו ועדות חדשות.

פדרו בטשטיין: כבר 10 שנים אנחנו עוסקים בסיפור הזה.

רוני בריזון: אין לי הרבה מה להוסיף.

רוני בריזון: אני חושב שמתוך דברי רוב המשתתפים כאן עולה קונצנזוס ואני בטוח שהשר ידבר על כך.

רוני בריזון: תודה.

חמי דורון: אדוני היושב-ראש, אני לא מבין למה בדיון כזה שגלש לתמ"א 32 אין נציגים של עיריית ראשון-לציון.

חמי דורון: הם עשויים להיות הנפגעים הראשיים מהתכנית.

חמי דורון: אני מתפלא מאוד על משרד הפנים שמריץ תכנית שהוא יודע שהבסיס שלה הוא מידע שקרי.

חמי דורון: אתם מריצים תכנית למועצה הארצית כאשר כל התכניות שמראות את הרכב האוכלוסיה וההרכב הדמוגרפי מסביב לאתר השפד"ן הן מפות משנת 1990, שאז לא היה שם אף אחד ואילו היום יושבים שם קרוב ל-90,000 נפש.

חמי דורון: אבל אצלכם 90,000 נפש אינם חשובים, הם פשוט מיותרים ולכן ממשיכים להריץ תכנית שאין שום סיכוי שתעבור, אני מודיע לך, שום סיכוי.

חמי דורון: גם אם תאשרו אותה אלף פעמים, גם אצל הקדוש ברוך הוא, התכנית הזאת לא תעבור.

חמי דורון: מה לעשות, שר הפנים הוא שר חדש והוא לא אחראי על כך שמקבלים תכניות, מכוח האינרציה לפעמים רצות תכניות מטומטמות במשך 30 שנה.

חמי דורון: למה?

חמי דורון: כי מישהו הדליק חזיז וזה רץ.

חמי דורון: זה לא צריך לקרות.

חמי דורון: הפתרון שנראה כרגע, פתרון ההטמנה, הוא הפתרון הסביר היחיד, מהסיבה הפשוטה, המלחמה כאן היא בעצם מלחמה על קרקע, על נדל"ן.

חמי דורון: תפסיקו כולכם לבוא עם סיפורים על בטיחות.

חמי דורון: החלק של הבטיחות לא משחק כרגע תפקיד, בפרט שזה היה שם חמישים שנים.

חמי דורון: מה שמשחק כאן תפקיד זה הלהיטות לקרקע.

חמי דורון: זו קרקע עשירה, קרקע ששווה הרבה כסף, וזה שם המשחק.

חמי דורון: מספיק עם המשחקים האחרים, לעטוף את זה בכל מיני תופעות גרנדיוזיות של בטיחות, של ביטחון, של אבטחה, בכל מיני דברים אלטרואיסטיים.

חמי דורון: אני מבקש שהוועדה תחליט חד-משמעית שהמכלים האלה יוטמנו באותו מקום.

חמי דורון: הרי לא יכול להיות שתושבי רמת השרון או צפון תל-אביב הם בסכנה אבל כאשר יעבירו את זה למרכז ראשון-לציון תושבי ראשון-לציון לא יהיו בסכנה.

חמי דורון: רבותי, למי שלא יודע, השפד"ן היום הוא מרכז ראשון-לציון.

חמי דורון: פשוט תלכו ותראו את השטח.

חמי דורון: אזור השפד"ן מוקף היום בשכונות חדשות, בשכונות יקרות מאוד שבהן מתגוררים קרוב ל-90,000 נפש.

יוסי ענבר: זה שראשון-לציון מנסה לכבוש את השפד"ן זה בסדר אבל ---

חמי דורון: מי שאישר את תכניות הבנייה שם זה משרד הפנים, לא אני.

חמי דורון: הממשלה אישרה תכניות בנייה שם.

חמי דורון: אז מה, יד שמאל לא יודעת מה עושה יד ימין?

חמי דורון: לכן אני מבקש שהוועדה תקבל את ההחלטה היחידה שהיא סבירה והגיונית ותקבל את הצעת השר להטמין את המכלים במקום.

חמי דורון: אני מקווה שזה יהיה לאורך שנים, לא לשנתיים ולא לתקופת זמן מוגבלת ושנפתור את הבעיה לאורך זמן.

אהוד יתום: אני מודה לך מאוד.

אהוד יתום: אדוני השר, תשובותיך והתייחסויותיך לקראת סוף הדיון.

אהוד יתום: אחר-כך אני אנסה לסכם.

יוסף יצחק פריצקי: רבותי המכובדים, אני חושב שמה שראינו כאן הוא מקרה קלאסי של מה שקוראים באנגלית NIMBY – Not In My Back Yard.

יוסף יצחק פריצקי: כולם אומרים: רעיון מצוין, רק לא אצלי.

יוסף יצחק פריצקי: אני שר בממשלת ישראל, יש לי מחויבות ואחריות כשר התשתיות הלאומיות.

יוסף יצחק פריצקי: בראש ובראשונה, אני לא אפקיר תושבים לסיכון גז.

יוסף יצחק פריצקי: ולכן, בין אם האתר הזה יתפנה עוד חצי שנה ובין אם עוד שנה או עוד חמש או עוד שבע או עוד עשר שנים – תיכף נדבר על זה – קודם כול בראש ובראשונה צריך להטמין את המכלים.

יוסף יצחק פריצקי: אני חושב שעל זה לא יכול להיות ויכוח.

יוסף יצחק פריצקי: אם זה לא נעשה עד היום, זה לא בסדר.

יוסף יצחק פריצקי: מה לעשות, אפילו אנחנו לא יכולים לתקן את העבר.

יוסף יצחק פריצקי: אנחנו רק יכולים לעשות כמה שיותר טוב לעתיד.

יוסף יצחק פריצקי: דבר ראשון צריך להטמין את המכלים.

יוסף יצחק פריצקי: למרות שמר גולן אומר שהם לא קיבלו מסמך, אני לא יודע, העובדה הבסיסית היא שהיום לא מוצאים אתר חלופי.

יוסף יצחק פריצקי: אם יש אתר חלופי, יופע מייד.

יוסף יצחק פריצקי: אבל אין אתר.

יוסף יצחק פריצקי: כולנו יודעים שאין אתר.

יוסף יצחק פריצקי: נכון שמקדמים את התכנית לאתר בשפד"ן.

יוסף יצחק פריצקי: אני מסכים עם חבר הכנסת דורון, שציבורית אי אפשר יהיה להעביר את זה לשם.

יוסף יצחק פריצקי: שמעתי את תושבי-ראשון אומרים שהם ישכבו על הכביש.

יוסף יצחק פריצקי: מה, אני אסע עם משאיות על הכביש על גופות תושבי ראשון-לציון?

יוסף יצחק פריצקי: שמענו את עמדת משרד הביטחון בעניין רנטיס, אני יודע גם למה עמדת משרד הביטחון היא כזאת.

יוסף יצחק פריצקי: לפי שעה אין אתר חלופי.

יוסף יצחק פריצקי: הלוואי ויהיה.

יוסף יצחק פריצקי: לא שלא מחפשים, לא שלא מנסים אבל לא מוצאים.

יוסף יצחק פריצקי: לכן אני מבקש בראש ובראשונה להטמין שם את המכלים בהטמנה עילית.

יוסף יצחק פריצקי: לא תת-קרקעית שתעלה מיליונים ושתגרום לכך שבאמת לא יהיה כדאי לפנות אלא בהטמנה עילית שתקטין למינימום את הסיכון אבל לא לאופטימום.

יוסף יצחק פריצקי: אני מסכים אתך, יהיו עדיין מקומות בסיכון אבל פחות.

יוסף יצחק פריצקי: ובינתיים להמשיך ולחפש מקום.

יוסף יצחק פריצקי: אני סקפטי מאוד אם המקום הזה יימצא עד יוני 2004.

יוסף יצחק פריצקי: עכשיו נעבור לעניין פסק-הדין.

יוסף יצחק פריצקי: יש פסק-דין.

יוסף יצחק פריצקי: אם חברת פי גלילות, שכפי שאמר השר לשעבר שחל, שמחציתה בבעלות המדינה, חושבת שהיא יכולה למלא אחר ההסכם ולצאת ביוני 2004, אני אשמח לשמוע.

יוסף יצחק פריצקי: יכולים לצאת משם ב-2004?

משה שחל: אנחנו עשינו את כל ההכנות.

משה שחל: למעשה אין שם יותר אחסון.

יוסף יצחק פריצקי: אבל ההחלטה לא מדברת על אחסון.

יוסף יצחק פריצקי: ההחלטה אומרת לחברות הגז שלא יהיה ניפוק והספקה.

משה שחל: לא גז.

משה שחל: אני מדבר על דלק.

יוסף יצחק פריצקי: אבל אנחנו מדברים על גז.

יוסף יצחק פריצקי: ביוני 2004 אפשר לפנות משם את הגז?

יוסף יצחק פריצקי: התשובה היא לא.

יוסף יצחק פריצקי: מר טטרקה, האם זה אפשרי?

רפי טטרקה: אנחנו לא מתעסקים עם גז.

רפי טטרקה: אנחנו מתעסקים עם דלק.

עידן בן-ארי: אי אפשר.

יוסף יצחק פריצקי: בואו נסתכל על המצב כמו שהוא, בכל הכבוד הראוי.

יוסף יצחק פריצקי: אי אפשר בינתיים לעשות את זה.

יוסף יצחק פריצקי: רוצות חברות הגז לגשת לבית-המשפט בעצמן, יתכבדו ויגשו.

יוסף יצחק פריצקי: אני כמדינה אומר לכם, קודם כול צריך להטמין את זה שם.

יוסף יצחק פריצקי: ההטמנה תהיה בוודאי על חשבון פי גלילות.

יוסף יצחק פריצקי: ואחר-כך תמצאו אתר אחר.

יוסף יצחק פריצקי: אנחנו מוכנים לסייע בעניין הזה כי אנחנו מבינים את המצב.

יוסף יצחק פריצקי: אנחנו מוכנים לפנות לבית-המשפט ולבקש מהיועץ המשפטי לממשלה להתערב.

יוסף יצחק פריצקי: אני לא יודע אם הוא יסכים להתערב, זה נתון לשיקול הדעת שלו.

יוסף יצחק פריצקי: מותר לו להתערב בפסקי-דין גם כשהוא לא היה צד להם.

יוסף יצחק פריצקי: אנחנו מוכנים לנסות ליזום הליך חקיקה אם יהיה בכך צורך, למרות שאנחנו לא מעוניינים בכך.

יוסף יצחק פריצקי: אנחנו מוכנים לעשות הרבה מאוד דברים.

יוסף יצחק פריצקי: בואו נהיה ריאליים.

יוסף יצחק פריצקי: ביוני 2004 על-פי פסק-הדין לא יתפנה ניפוק הגז משם, זה ברור לכולם.

יוסף יצחק פריצקי: עכשיו עולה השאלה מה לעשות.

יוסף יצחק פריצקי: להשאיר את המצב כמו שהוא זה סיכון מוגבר ואני לא מוכן לזה.

יוסף יצחק פריצקי: לכן אני מבקש לקבל כאן החלטה בדבר הטמנה, תוך חיפוש של אתר חלופי, והלוואי ונמצא אתר כזה מהר ככל היותר.

יוסף יצחק פריצקי: תודה רבה.

משה שחל: אדוני השר, אמרת "על חשבון פי גלילות".

משה שחל: אני מבקש לתקן, שזה על חשבון חברות הגז.

יוסף יצחק פריצקי: נכון.

אהוד יתום: אני מבקש לנסות לסכם את הדיון הזה, ברשותכם.

אהוד יתום: תם ולא נשלם, זה ברור לחלוטין.

אהוד יתום: רבותי, יש החלטות ממשלה ואי אפשר להתעלם מהחלטות הממשלה.

אהוד יתום: גם בלתי מתקבל על הדעת שחברות דלק ייענו להחלטת הממשלה ואילו חברות גז לא ייענו לה, והסיבה תהיה אשר תהיה.

אהוד יתום: כלומר, מעל ראשנו עדיין מרחפות החלטות ממשלה, שהן החלטה אחת ועוד החלטה ועוד החלטה.

אהוד יתום: ברור לחלוטין שיש בעיה.

אהוד יתום: מי שלא מוצא מקום חלופי לא יכול להוציא את חברות הגז שנותרו עדיין שם ממקומן.

אהוד יתום: אני מבקש ממך השר פריצקי להעלות בממשלה את הנושא הזה, גם את נושא הסיכונים, שעוד מעט אני אגע בהם, וגם את נושא חיפוש האתר החלופי.

אהוד יתום: אני לא יודע מי הגורם שצריך לחפש, לאתר ולמצוא אתר חלופי כפי שהוחלט בעבר.

אהוד יתום: אסור לנו להתעלם מפגיעה אף לא בנפש אחת.

אהוד יתום: גם כאשר המעגלים מראים טווח פגיעה של 300 מטר והקטנת הסיכונים, בלתי נסבל לחשוב שבצומת עשויה להיות קטסטרופה של פגיעה בנהגים ובכלי רכב ופגיעה בבסיסים הצבאיים שלנו ובמתקן ביטחוני שנמצא שם בסמוך.

אהוד יתום: אני מקבל את הטענה שכאשר יש התאדות של גז הרוח נושבת לכיוון כזה או אחר ואם היא תנשוב לכיוון דרום היא עשויה לסכן את רמת אביב, גם את ביתך-מבצרך.

אהוד יתום: אבל אני מדבר כאן בהכללות, זה לא מתמטיקה, זה לא מדע מדויק ועל כן צריך לקחת את העניין הזה בחשבון.

אהוד יתום: דם חיילינו ודם נהגינו שנמצאים בצומת פי גלילות בזמן נתון, רבים מאוד מהם, אינו סמוק פחות משום דם אחר.

אהוד יתום: על כן, אני מבקש לשקול עכשיו את נושא ההטמנה כדי שהסיכון יהיה לא בטווח של 300 מטר אלא אולי של 250 מטר או 200 מטר.

אהוד יתום: דבר שני, להמשיך ולחפש ביתר שאת אתר חלופי.

אהוד יתום: דבר שלישי, אני חושב שההחלטה המתבקשת היום למען הגורמים המסתכנים היא באמת להטמין, כפי שהחלטת אדוני השר, אבל להביא לידיעת הממשלה את הסיכונים.

אהוד יתום: אני מודה לכולכם על ההקשבה ועל תרבות הדיון.

אהוד יתום: תודה רבה.